BMW gør klar til brintbiler – serieproduktion fra 2028

BMW satser nu tungt på brintbiler. Fra 2028 ruller de første serieproducerede brændselscellesystemer ud af koncernens fabrik i Steyr, Østrig – og det betyder, at BMW om få år kan tilbyde kunderne mere end “bare” batteribiler.

Brændselsceller er ikke nye for BMW. Allerede i 2014 testede de teknologien i en 5-serie, og den seneste iX5 Hydrogen har kørt som demonstrationsflåde. Men nu tager tyskerne springet til tredje generation, og denne gang handler det ikke kun om prototyper, men om biler, du faktisk kan købe.

Ifølge BMW bliver de nye systemer både 25 procent mere kompakte, kraftigere og mere effektive end tidligere. Med andre ord: Længere rækkevidde og lavere forbrug – uden at gå på kompromis med plads eller performance.

Skal bruges i personbiler

BMW understreger, at brintteknologien ikke er forbeholdt lastbiler og nicheprojekter. Sammen med Toyota udvikler de en drivlinje til personbiler, som skal kunne integreres i kommende modeller. Dermed er ambitionen klar: brintbiler skal være et reelt alternativ for privatbilister, side om side med batteribilerne.

BMW udvikler fortsat brændselscelleteknologien sammen med Toyota, der selv satser hårdt på brint. Ved at dele udvikling og indkøb håber de to giganter at skære omkostninger ned, men slutresultatet skal stadig være unikke biler med hver deres DNA.

Fra laboratorie til samlebånd

Prototyperne bliver i dag udviklet i München og Steyr, men i 2028 begynder masseproduktionen i Steyr. Her er BMW i gang med at bygge helt nye produktionslinjer og testrigge, der skal kunne levere systemerne i stor skala. Komponenter som styringsenheden “BMW Energy Master” vil blive produceret i Landshut og Dingolfing.

For dig som bilkøber betyder det, at BMW holder døren åben: Har du lyst til en klassisk elbil på batteri? Det får du. Er du mere til hurtig tankning med brint? Det bliver også en mulighed.

BMW kalder selv strategien “teknologiåben” – og med planerne om serieproduktion fra 2028 viser de, at de ikke har tænkt sig at lade batteribilen alene definere fremtidens kørsel.

Er brintbiler fremtiden?

Mens næsten alle de store bilproducenter har kastet deres fulde vægt bag batteridrevne elbiler, står Toyota – og nu altså også BMW – nærmest alene tilbage med en tro på, at brint kan blive en vigtig løsning til persontransport. Hyundai holder stadig fast med sin Nexo, og Honda har leget med idéen, men i praksis er det især Toyota og BMW, der tør satse langsigtet på brændselsceller i biler, du og jeg kan købe.

Og udfordringerne er til at tage og føle på: Brint kræver enorme mængder energi at producere – særligt hvis den skal laves grønt via elektrolyse – og i modsætning til strøm i en stikkontakt skal brinten transporteres rundt og lagres på tankstationer, præcis som benzin og diesel. Det betyder høje omkostninger, komplekse infrastrukturer og en vis “hønen-og-ægget”-problematik: Der kommer ikke flere tankstationer uden biler på vejene, og der kommer ikke biler på vejene uden tankstationer.

BMW gør klar til brintbiler – serieproduktion fra 2028